
But little Mouse, you are not alone,

In proving foresight may be vain:

The best laid schemes of mice and men

Go often awry,

And leave us nothing but grief and pain,

For promised joy!

ROBERT BURNS: «TO A MOUSE»

Forord

Hva fikk åtte gruvearbeidere fra Longyearbyen til å kapre isbryteren «Isbjørn» i månedsskiftet mai/juni 1941 i Isfjorden på Svalbard? Hva fikk seks av mannskapet til å slutte seg til kaprerne? Ville de til England for å slåss mot tyskerne, eller var de bare eventyrere på jakt etter bedre betalte jobber for amerikanerne på Grønland, slik noen hevdet? Hvorfor havnet kaprerne til slutt i tyskernes hender, og hva ble deres videre skjebne?

Hvorfor ble isbryteren senket av tyske bombefly utenfor Barentsburg på Svalbard ett år etter kapringen, og hva skjedde med offiserene på båten og sysselmannen på Svalbard under krigen og etter frigjøringen? Hadde kapringen konsekvenser for de videre krigshandlingene i nord, og hvordan påvirket hendelsen Svalbardtraktatens bestemmelser om demilitarisering av øygruppen?

Som forfatter hevder jeg ikke å ha funnet svaret på alle spørsmålene. Etter systematisk graving i arkiver i Norge, Tyskland og Storbritannia har jeg funnet til nå ukjente og ubrukte historiske dokumenter. Jeg har også vært i kontakt med familiene til de fleste av gruvearbeiderne og fått tilgang til hittil ukjent materiale. Boka kaster med dette et klarere lys over det som skjedde fra 1941 til 1951 i «Isbjørn»-saken, men problematiserer også forhold som tilsynelatende har vært avklart. Var for eksempel sysselmann Marlow en agent for borgerskapet, slik Jon Michelet hevder i Orions belte, eller var han i virkeligheten hemmelig agent for britenes Special Operations Executive (SOE) – slik Terboven synes å ha antatt allerede i 1940?

Mange spørsmål får vi ikke svar på før etter at personvernfristene i Norge og Storbritannia er gått ut. Eller kanskje når museet på Oscarsborg festning åpner sine arkiver. Det er uansett lite trolig at en gjennomgang av ny informasjon vil endre denne historien vesentlig. Hovedsaken er grundig dokumentert. Men det er en mulighet for at ukjente arkivalia kan gi mer informasjon, flere biter til puslespillet om hva som virkelig hendte i Oslofjorden høsten 1941, på Isle of Man og i Norge de første etterkrigsårene. Den fullstendige historien er ennå ikke skrevet.

Jeg har mange å takke for arbeidet med å sette sammen det puslespillet som dette utviklet seg til å bli. De aller fleste jeg har vært i kontakt med, har vært både vennlige og hjelpsomme. Min takk går til medarbeiderne ved Riksarkivet i Oslo, Statsarkivet i Tromsø, Oslo byarkiv, Norsk hjemmefrontmuseum i Oslo, Nasjonalbiblioteket, Folloarkivet på Kolbotn, Bundesarchiv i Freiburg, Militärgeschichtlisches Forschungsamt i Potsdam, National Archives i Kew ved London og på Isle of Man og Store Norske Spitsbergen Kulkompani.

En rekke enkeltpersoner må også nevnes (i tilfeldig rekkefølge): Birger Amundsen, Oskar Kvåle, Hugo Falck, Torstein Aamot, Jon-Ivar Paulsen, Hallvard Holm, Ivar Kraglund, Ivar Michelsen, Benjamin Haas, Arnfinn Moland, Odd-Bjørn Fure, Arnim Lang, Elin Amundsen, familiene til kaprerne, Robert O´Hara, Øivind Sjuls, Jon Kvikne, Alen Franklin, Berit Nøkleby, Monica Kristensen Solaas, Olav Dag Hauge, Christian Hinze Holm, Ove Sten Olsen, Hans Jakobsen, Harald Lorentzen, Eli Katrine Bøe, Erik W. Eriksen. Jeg har helt sikkert uteglemt personer som burde ha vært nevnt. Jeg ber om unnskyldning for dette. Likeså er det min skyld alene dersom jeg har kommet i skade for å feiltolke informasjon jeg har fått.

Jeg vil også takke forlaget for et godt samarbeid. Takken går til sjefredaktør Frode Molven, billedredaktør Håvard Parr og konsulentene Silje Een de Amoritza og Åsmund Forfang.

Den største takken går likevel til min nære familie: kone, døtre og svigersønner som har holdt ut med et sikkert forferdelig mas gjennom ett og et halvt år. Likevel har de gitt moralsk støtte og praktisk hjelp.

Drøbak, 3. juni 2012

Helge G. Simonsen

